		Nacrt
Temeljem članka 15. stavak 2. Zakona o javnoj nabavi („Narodne novine“, broj 120/16 , 114/22 i 48/26; dalje u tekstu: ZJN), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 29. Statuta Pučkog otvorenog učilišta „Ante Babić“ Umag (KLASA: 011-02/25-01/1; UR.BROJ: 2105-5-9-01-25-5) od dana 17. travnja 2025. godine (u daljnjem tekstu: naručitelj), Upravno vijeće Ustanove, na sjednici održanoj dana _______________  godine, donosi

ODLUKU
O PROVEDBI POSTUPAKA JEDNOSTAVNE NABAVE


I. OPĆE ODREDBE

Članak 1.
(1) 	U svrhu poštivanja osnovnih načela javne nabave te zakonitog, namjenskog i svrhovitog trošenja financijskih sredstava naručitelja, ovom Odlukom se uređuje postupak provedbe jednostavne nabave roba, usluga i provedbu  projektnih natječaja procijenjene vrijednosti manje od 50.000,00 eura bez PDV-a, te za nabavu radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava) za koje sukladno Zakonu o javnoj nabavi, ne postoji obveza provedbe postupka javne nabave.
(2) 	U provedbi postupka jednostavne nabave robe, radova, usluga te projektnih natječaja osim ove Odluke, obvezno je primjenjivati i druge važeće zakonske i podzakonske akte, te opće akte i posebne odluke naručitelja koji se odnose na pojedini predmet nabave u smislu posebnog zakona.
(3) 	Prilikom provođenja postupaka, naručitelj je dužan, u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.


II. SPRJEČAVANJE SUKOBA INTERESA

Članak 2.
(1)	Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom javne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2)	O sukobu interesa na odgovarajući način primjenjuje se poglavlje 8. glave III. dijela prvog Zakona o javnoj nabavi.


III. PLAN NABAVE I REGISTAR UGOVORA

Članak 3.
(1) 	U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura.
(2) 	Ako predmet nabave nije planiran Planom nabave za tekuću godinu, naručitelj prije pokretanja postupka jednostavne nabave mora nadopuniti ili izmijeniti Plan nabave.
(3) 	Prilikom definiranja predmeta nabave, naručitelj, odnosno odgovorne osobe dužne su postupati u duhu dobrog gospodarstvenika po načelu „najbolja vrijednost za uloženi novac“. U tom smislu ne smije se dijeliti vrijednost nabave s namjerom izbjegavanja primjene zakona o javnoj nabavi ili pravila koja vrijede prema procijenjenoj vrijednosti nabave.
(4) 	Naručitelj je odgovoran i za praćenje realizacije ugovorene nabave i obvezan je evidentirati jednostavne nabave za potrebe izrade registra ugovora za sve predmete čija je procijenjena vrijednost jednaka ili veća od 5.000,00 eura. 
(5)	 Za potrebe izrade statističkog izvješća o javnoj nabavi sukladno ZJN naručitelj je dužan voditi i evidenciju svih nabava manjih od 5.000,00 eura.
(6) 	U registru ugovora i okvirnih sporazuma navode se svi predmeti nabave za čiju nabavu je naručitelj sklopio ugovore i okvirne sporazume na temelju izuzeća od primjene ZJN  propisanih člancima 33. i 34. ovoga Zakona s obrazloženjem razloga za izuzeće.


IV. [bookmark: _Hlk230260460]PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA BEZ PDV-a ZA ROBU, USLUGE I RADOVE

Članak 4.
(1) Nabavu roba, usluga i radova procijenjene vrijednosti jednake ili manje od 15.000,00 eura bez PDV-a naručitelj provodi izdavanjem narudžbenice i/ili sklapanjem ugovora/okvirnog sporazuma, a na temelju prethodnog ispitivanja tržišta i/ili informativne ponude. Ponuda se može zatražiti usmenim, pisanim ili elektroničkim putem. Postupak provodi naručitelj samostalno.
(2) 	 Narudžbenica obavezno sadrži podatke:
· Naručitelja robe, usluge i radova (adresu, OIB)
· Isporučitelja robe, usluge i radova (adresu, OIB) 
· Redni broj narudžbenice
· Datum ispostavljanja narudžbenice
· Naziv radova, robe ili usluga, jedinicu mjere, količinu, cijenu (bez PDV-a)
· Rok isporuke
· Poziciju proračuna s koje će se izvršiti plaćanje
· Potpis i pečat odgovorne osobe.
(3)	 Narudžbenica po potrebi može sadržavati sljedeće podatke:
· Način otpreme
· Rok i način plaćanja
· i dr…
(4) 	Narudžbenicu potpisuje odgovorna osoba naručitelja.
(5) 	Evidenciju o izdanim narudžbenicama vodi naručitelj.
(6) 	Ugovor/okvirni sporazum potpisuje odgovorna osoba naručitelja.
(7) 	Postupak se može provesti i putem modula jednostavne nabave u EOJN RH, javnom objavom ili putem poziva. 







V. PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA BEZ PDV-a ZA ROBU, USLUGE I RADOVE

Članak 5.
(1) Postupke jednostavne nabave procijenjene vrijednosti veće od 15.000,00 eura bez PDV-a, a  jednake ili manje od 25.000,00 eura bez PDV-a za robe i usluge, odnosno jednake ili manje od 45.000,00 eura bez PDV-a za radove, naručitelj je obvezan provesti putem modula jednostavne nabave u EOJN RH.
(2) Radi se o postupku u kojem naručitelj odabire jednog ili više gospodarskih subjekata kojima upućuje poziv na dostavu ponuda.  Poziv se upućuje isključivo putem sustava, a pozvati je moguće samo gospodarske subjekte koji su registrirani na EOJN RH.
(3) Naručitelj može i putem javne objave u modulu jednostavne nabave EOJN RH objaviti poziv u kojemu svaki zainteresirani gospodarski subjekt može predati ponudu.

Članak 6.
(1) Postupke jednostavne nabave procijenjene vrijednosti veće od 25.000,00 eura bez PDV-a, a  manje od 50.000,00 eura bez PDV-a za robe i usluge, odnosno veće od 45.000,00 eura bez PDV-a, a manje od 100.000,00 eura bez PDV-a za radove, naručitelj je obvezan provesti putem javne objave u modulu jednostavne nabave EOJN RH.
(2) Radi se o pojednostavljenom otvorenom postupku jednostavne nabave, u kojem naručitelj javno objavljuje poziv i u kojem svaki zainteresirani gospodarski subjekt  može predati  ponudu.
(3) Sustav omogućuje naručiteljima da prilikom pripreme postupka odaberu gospodarske subjekte kojima će biti upućen dodatni poziv za sudjelovanje u postupku. Korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenja ponuda. Odabrani gospodarski subjekti stoga se pozivaju dodatno, uz zadržavanje prava svih drugih zainteresiranih gospodarskih subjekata na sudjelovanje.

Članak 7.
	Na postupke iz članka 5. i 6. i iznimno na postupke iz članka 4. stavak 7. ove odluke primjenjuju se pravila:
(1)	U postupku sudjeluju minimalno dva člana stručnog povjerenstva iz Odluke o imenovanju stručnog povjerenstva za provedbu postupaka jednostavne nabave koju donosi odgovorna osoba naručitelja i koja se ažurira prema potrebi.
[bookmark: _Hlk230260074](2)	Postupak započinje danom slanja Poziva na dostavu ponuda, a kojim pozivom se mogu odrediti razlozi isključenja gospodarskih subjekata, kriterij za odabir, kriteriji kvalitativnog odabira gospodarskog subjekta, jamstvo i drugo.
 (3)	Naručitelj određuje rok za dostavu ponuda (datum i vrijeme) razmjerno pozivu na dostavu ponude i karakteristikama predmeta nabave, te minimalni rok valjanosti ponude. Kod otvaranja ponuda naručitelj bira jedan od sljedećih načina otvaranja ponuda: 
- javno otvaranje ponuda, dostupno javnosti (moguće samo u jednostavnoj nabavi s javnom objavom poziva) 
- otvaranje ponuda dostupno isključivo gospodarskim subjektima koji su podnijeli ponudu 
- otvaranje ponuda koje nije javno, dostupno isključivo naručitelju.
(4)	Ponude se podnose isključivo elektronički, putem sustava EOJN RH, do naznačenog roka za dostavu. Ponude se ne potpisuju, a svi gospodarski subjekti koji dostavljaju ponudu moraju biti registrirani u sustavu EOJN RH.
(5) 	Ponude moraju sadržavati sve elemente koje je naručitelj propisao prilikom pripreme i objave postupka. Nije moguće uvesti niti prihvatiti ponude koje su pristigle izvan modula jednostavne nabave u EOJN RH. Naručitelj nema mogućnost odabrati ponudu koja je pristigla izvan sustava EOJN RH. Uvjet za mogućnost rangiranja, odnosno odabira ponude, jest da je ponuda dostavljena putem sustava EOJN RH.
(6)	Sustav EOJN RH automatski otvara ponude po isteku roka za njihovu dostavu, bez potrebe za intervencijom naručitelja, i pritom generira zapisnik o otvaranju ponuda.  U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda, dok naručitelj evidentira pristigle fizičke dijelove u zapisniku generiranom u sustavu EOJN RH.
(7)	Naručitelj može propisati da se dijelovi ponude koje nije moguće dostaviti elektronički, dostave fizički na određenu lokaciju.
(8) 	Nakon otvaranja ponuda, isključivo u sustavu EOJN RH provodi se pregled i ocjena pristiglih ponuda, čiji je rezultat Zapisnik o pregledu i ocjeni ponuda, koji se objavljuje zajedno s Odlukom o odabiru/poništenju. U slučaju da naručitelj poništava postupak bez provođenja pregleda i ocjene ponuda, objavljuje se samo odluka o poništenju, bez pripadnog zapisnika.
(9) 	Tijekom pregleda i ocjene ponuda, naručitelj isključivo komunicira s gospodarskim subjektima koji su podnijeli ponudu putem e-Sandučića na EOJN RH.
(10) 	Nakon odabira najpovoljnije ponude pristupit će se sklapanju ugovora/okvirnog sporazuma i/ili slanju narudžbenice. 
(11) 	Narudžbenicu, ugovor/okvirni sporazum potpisuje odgovorna osoba naručitelja.


VI. OSTALE ODREDBE

Članak 8.
(1) 	Iznimno od članka 6., naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 5.:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(2)	Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.

Članak 9.
Sva pripadajuća dokumentacija koja se odnosi na jednostavne nabave, obvezno se čuva najmanje  pet (5)  godina od završetka postupaka jednostavne nabave.


[bookmark: _GoBack]Članak 10.
(1) Omogućeno je osiguranje pravne zaštite gospodarskim subjektima i to putem prigovora odgovornoj osobi naručitelja, za nabave čija je procijenjena vrijednost veća od 15.000,00 eura bez PDV-a. 
(2) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o javnoj nabavi/okvirnog sporazuma ili izdavanje narudžbenice i koji je pretrpio ili bi mogao pretrpjeti štetu od navodnoga kršenja subjektivnih prava.
(3) Prigovor se izjavljuje odgovornoj osobi naručitelja elektroničkim sredstvima komunikacije putem EOJN RH u roku od 5 dana od objave odluke o odabiru/poništenju.
(4) Naručitelj šalje odgovor na prigovor isključivo putem EOJN RH podnositelju prigovora. Prigovori nisu javno vidljivi i dostupni su samo naručitelju i gospodarskom subjektu koji je uložio prigovor.
(5) Podnositelj prigovora može odustati od prigovora sve do dostave odgovora na prigovor.
(6) Naručitelj ne smije sklopiti ugovor ili izdati narudžbenicu u roku od 5 dana od objave odluke o odabiru/poništenju. Iznimno, ako je u postupku sudjelovao samo jedan ponuditelj čija je ponuda ujedno i odabrana, naručitelj može odmah po objavi odluke sklopiti ugovor ili izdati narudžbenicu.


VII. PRIJELAZNE I ZAVRŠNE ODREDBE

Članak 11.
(1) Danom stupanja na snagu ove Odluke, stavlja se van snage Pravilnik o provedbi postupaka jednostavne nabave (KLASA: 406-03/24-04/02, URBROJ: 2105-5-9-01-24-4 od 10. listopada 2024. godine).
(2) Postupci jednostavne nabave pokrenuti do stupanja na snagu ove Odluke dovršit će se prema odredbama Pravilnika koji je bio na snazi u vrijeme započinjanja postupka nabave.
(3) 	Ova Odluka stupa na snagu 1. rujna 2026. godine,  a objavit će se na oglasnoj ploči i internetskim stranicama naručitelja.

KLASA: 
URBROJ: 
Umag, 


UPRAVNO VIJEĆE
PREDSJEDNICA

							_______________________
							       Eva Vrtovec, dipl. oec. 
